*Projekts*

LATVIJAS REPUBLIKAS MINISTRU KABINETS

2015.gada\_\_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Izglītības iestāžu un citu Izglītības likumā noteiktu institūciju reģistrācijas kārtība**

Izdoti saskaņā ar [Izglītības likuma](http://www.likumi.lv/doc.php?id=50759)

14.panta 8.punktu

**I. Vispārīgie jautājumi**

1. Noteikumi nosaka:

1.1. izglītības iestāžu reģistrācijas kārtību;

1.2. Izglītības likumā noteiktu institūciju – biedrību, nodibinājumu, amatu meistaru darbnīcu, studiju vai Nacionālo bruņoto spēku vienību, kuru uzdevumos ietilpst pieaugušo izglītības programmu īstenošana (turpmāk – institūcija), reģistrācijas kārtību.

2. Noteikumi neattiecas uz augstskolām, to filiālēm un institūcijām, kas īsteno tikai pieaugušo neformālās izglītības vai interešu izglītības programmas.

3. Izglītības iestādes reģistrē Izglītības iestāžu reģistrā. Institūcijas reģistrē Izglītības likumā noteiktu institūciju reģistrā, kas ir Valsts izglītības informācijas sistēmas sastāvdaļa. Izglītības iestāžu reģistru un Izglītības likumā noteiktu institūciju reģistru (turpmāk arī – reģistrs) kārto pilnvarota Izglītības kvalitātes valsts dienesta (turpmāk – dienests) amatpersona – reģistra atbildīgā amatpersona.

4. Reģistra atbildīgā amatpersona, izvērtējot izglītības iestādes dibinātāja vai institūcijas dibinātāja vai atbildīgās personas (turpmāk – iesniedzējs) iesniegto iesniegumu un tam pievienotos dokumentus, pieņem lēmumu:

4.1. par izglītības iestādes vai institūcijas reģistrāciju reģistrā;

4.2. par grozījumu izdarīšanu reģistrā;

4.3. par izglītības iestādes vai institūcijas reģistrācijas atlikšanu, norādot termiņu trūkumu novēršanai;

4.4. par grozījumu izdarīšanas reģistrā atlikšanu, norādot termiņu trūkumu novēršanai;

4.5. par izglītības iestādes vai institūcijas reģistrācijas atteikšanu;

4.6. par grozījumu izdarīšanas reģistrā atteikšanu;

4.7. par izglītības iestādes vai institūcijas svītrošanu no reģistra.

5. Šo noteikumu 4.1., 4.5., 4.6. un 4.7.apakšpunktā minēto lēmumu reģistra atbildīgā amatpersona pieņem mēneša laikā pēc attiecīga iesnieguma saņemšanas. Šo noteikumu 4.2., 4.3. un 4.4.apakšpunktā minēto lēmumu reģistra atbildīgā amatpersona pieņem 10 darbdienu laikā pēc attiecīga iesnieguma saņemšanas. Dienests lēmumu iesniedzējam paziņo trīs darbdienu laikā pēc lēmuma pieņemšanas Paziņošanas likumā noteiktajā kārtībā.

6. Reģistra atbildīgās amatpersonas lēmumu var apstrīdēt, iesniedzot attiecīgu iesniegumu dienesta vadītājam. Dienesta vadītāja pieņemto lēmumu var pārsūdzēt tiesā Administratīvā procesa likumā noteiktajā kārtībā.

**II. Izglītības iestādes un institūcijas reģistrācijai iesniedzamie dokumenti un to izskatīšanas kārtība**

7. Izglītības iestādēm piemēro Izglītības likuma 24.pantā noteiktās reģistrācijas prasības, savukārt attiecībā uz institūcijām šīs prasības samērīgi pielīdzina.

8. Iesniedzējs mēneša laikā pēc izglītības iestādes vai institūcijas dibināšanas vai mēneša laikā pēc lēmuma par izglītojošas darbības uzsākšanu pieņemšanas iesniedz dienestā iesniegumu par izglītības iestādes reģistrāciju (1.pielikums) vai iesniegumu par institūcijas reģistrāciju (2.pielikums).

9. Iesniegumam par izglītības iestādes reģistrāciju pievieno [Izglītības likuma](http://www.likumi.lv/doc.php?id=50759) 24.panta trešajā daļā minēto dokumentu oriģinālus vai to apliecinātas kopijas.

10. Iesniegumam par institūcijas reģistrāciju pievieno institūcijas darbību reglamentējošu normatīvo aktu, kas paredz izglītojošas darbības veikšanu (piemēram, statūtus, nolikumu par izglītojošu darbību), un dokumentus, kas apliecina šajā iesniegumā minētās ziņas.

11. Pirms izglītības iestādes vai institūcijas reģistrēšanas reģistrā, dienests pārliecinās, vai izglītības programmas īstenošanas vietas telpas atbilst higiēnas prasībām, drošības prasībām, t.sk. būvēm noteiktajām prasībām:

11.1. iesniedzējs ir saņēmis Veselības inspekcijas atzinumu par objekta gatavību darbības uzsākšanai, kurā ietilpst objekta higiēnas prasību novērtējums;

11.2. izglītības programmas īstenošanas būves vai telpu grupas lietošanas veids atbilst plānotajai darbībai un tāds ir reģistrēts Nekustamā īpašuma valsts kadastra informācijas sistēmā;

11.3. būve vai telpu grupa, kas būs izglītības programmas īstenošanas vieta, ir pieņemta ekspluatācijā;

11.4. izglītības programmas īstenošanas vietas adrese un juridiskā adrese atbilst Valsts adrešu reģistra informācijas sistēmas datiem.

12. Šajos noteikumos minēto dienesta uzdevumu veikšanai Valsts zemes dienests tiešsaistes datu pārraides režīmā sniedz dienestam Nekustamā īpašuma valsts kadastra informācijas sistēmas teksta datus un Valsts adrešu reģistra informācijas sistēmas datus.

13. Reģistra atbildīgā amatpersona izvērtē, vai šo noteikumu 8., 9. un 10.punktā minētais iesniegums un dokumenti atbilst normatīvajos aktos noteiktajām dokumentu izstrādāšanas un noformēšanas prasībām.

**III. Izglītības iestādes un institūcijas iekļaušana reģistrā un grozījumu izdarīšana reģistrā**

14. Reģistra atbildīgā amatpersona, pieņemot lēmumu par izglītības iestādes vai institūcijas reģistrāciju reģistrā, piešķir tai reģistrācijas numuru, izsniedz izglītības iestādes reģistrācijas apliecību (3.pielikums) vai institūcijas reģistrācijas apliecību (4.pielikums) un izdara ierakstu reģistrā. Lēmumu par izglītības iestādes vai institūcijas reģistrāciju dienests triju darbdienu laikā pēc tā pieņemšanas publicē Valsts izglītības informācijas sistēmā (www.viis.lv). Informācijai reģistrā par izglītības iestādi vai institūciju piešķir publiskas ticamības statusu.

15. Par izglītības iestādi reģistrā norāda šādas ziņas:

15.1. nosaukums;

15.2. juridiskā adrese (atbilstoši Valsts adrešu reģistra informācijas sistēmas datiem);

15.3. dibinātājs;

15.4. juridiskais statuss;

15.5. lēmums par izglītības iestādes dibināšanu vai izglītojošas darbības uzsākšanu, tā pieņemšanas datums;

15.6. reģistrācijas datums;

15.7. piešķirtais reģistrācijas numurs;

15.8. izglītības iestādes veids un tips (atbilstoši Izglītības un zinātnes ministrijas apstiprinātajai klasifikācijai);

15.9. nolikuma apstiprināšanas datums;

15.10. vadītājs;

15.11. izglītības iestādes tālruņa numurs;

15.12. izglītības iestādes elektroniskā pasta adrese;

15.13. tīmekļa vietnes adrese (ja tāda ir);

15.14. telpu platība;

15.15. izglītības programmas īstenošanas vietas, kuras izveide ir saskaņota ar izglītības iestādes dibinātāju, adrese (atbilstoši Valsts adrešu reģistra informācijas sistēmas datiem).

16.  Par institūciju reģistrā norāda šādas ziņas:

16.1. nosaukums;

16.2. juridiskā adrese (atbilstoši Valsts adrešu reģistra informācijas sistēmas datiem);

16.3. dibinātājs;

16.4. juridiskais statuss;

16.5. lēmums par institūcijas dibināšanu vai izglītojošas darbības uzsākšanu, tā pieņemšanas datums;

16.6. reģistrācijas datums;

16.7. piešķirtais reģistrācijas numurs;

16.8. institūcijas veids (atbilstoši Izglītības un zinātnes ministrijas apstiprinātajai klasifikācijai);

16.9. darbību reglamentējoša normatīvā akta apstiprināšanas datums;

16.10. vadītājs vai atbildīgā persona;

16.11. institūcijas tālruņa numurs;

16.12. institūcijas elektroniskā pasta adrese;

16.13. tīmekļa vietnes adrese (ja tāda ir);

16.14. telpu platība;

16.15. izglītības programmas īstenošanas vietas, kuras izveide ir saskaņota ar institūcijas dibinātāju vai atbildīgo personu, adrese (atbilstoši Valsts adrešu reģistra informācijas sistēmas datiem).

17. Izglītības iestādei vai institūcijai ir pienākums 10 darbdienu laikā pēc šo noteikumu [15. un 16.punktā](http://www.likumi.lv/doc.php?id=97050#p8) minēto ziņu, izglītības programmas īstenošanas vietas telpu plānojuma vai būves vai telpu grupas lietošanas veida izmaiņām, vai izglītības iestādes nolikuma vai institūcijas darbību reglamentējoša normatīvā akta grozījumiem rakstiski informēt par to reģistra atbildīgo amatpersonu, iesniedzot attiecīgo izmaiņu vai veikto grozījumu apliecinošus dokumentus.

18. Ja mainījušās šo noteikumu 15.1., 15.2., 15.3., 15.4., 15.7., 15.8., 15.15., 16.1., 16.2., 16.3., 16.4., 16.7., 16.8., 16.15.apakšpunktā norādītās ziņas, reģistra atbildīgā amatpersona rakstveidā izdod lēmumu par grozījumu izdarīšanu reģistrā vai grozījumu izdarīšanas reģistrā atlikšanu vai atteikšanu, izdara izmaiņas reģistrā, un, ja nepieciešams, izsniedz jaunu izglītības iestādes vai institūcijas reģistrācijas apliecību.

19. Ja mainījušās ziņas reģistrā, kas nav norādītas šo noteikumu 18.punktā, reģistra atbildīgā amatpersona aktualizē reģistrā iekļauto informāciju, nepieņemot atsevišķu lēmumu, vai pieņem lēmumu par grozījuma izdarīšanas reģistrā atlikšanu vai atteikšanu.

20. Ja ir mainījies izglītības programmas īstenošanas vietas telpu plānojums vai būves vai telpu grupas lietošanas veids, reģistra atbildīgā amatpersona izvērtē iesniegtās informācijas atbilstību Nekustamā īpašuma valsts kadastra informācijas sistēmā reģistrētajiem būvi vai telpu grupu raksturojošiem datiem un, pamatojoties uz konstatēto, pieņem attiecīgu lēmumu (par grozījumu izdarīšanu, par grozījumu izdarīšanas atlikšanu vai atteikšanu, par izglītības iestādes vai institūcijas svītrošanu no reģistra).

**IV. Izglītības iestādes vai institūcijas reģistrācijas vai grozījumu izdarīšanas reģistrā atlikšan****a un atteikšana**

21. Ja reģistra atbildīgā amatpersona konstatē, ka reģistram iesniegtie dokumenti nav atbilstoši normatīvajos aktos noteiktajām dokumentu izstrādāšanas un noformēšanas prasībām, nav ievērotas normatīvajos aktos noteiktās dibināšanas prasības vai darbības uzsākšanas kritēriji, bet konstatētie trūkumi ir novēršami, tad reģistra atbildīgā amatpersona pieņem lēmumu par izglītības iestādes vai institūcijas reģistrācijas atlikšanu vai lēmumu par grozījumu izdarīšanas reģistrā atlikšanu un nosaka termiņu trūkumu novēršanai, kas nav mazāks par vienu mēnesi.

22. Reģistrācijas vai grozījumu izdarīšanas reģistrā termiņu aptur uz laiku, kamēr izglītības iestāde vai institūcija iesniedz šo noteikumu 21.punktā minētajā lēmumā norādītos dokumentus un informāciju.

23. Lēmumu par izglītības iestādes vai institūcijas reģistrācijas atteikšanu vai lēmumu par grozījumu izdarīšanas reģistrā atteikšanu reģistra atbildīgā amatpersona pieņem, ja:

23.1. reģistra atbildīgā amatpersona konstatē, ka reģistram iesniegtie dokumenti nav atbilstoši normatīvajos aktos noteiktajām dokumentu izstrādāšanas un noformēšanas prasībām, nav ievērotas normatīvajos aktos noteiktās dibināšanas prasības vai darbības uzsākšanas kritēriji, un konstatētie trūkumi nav novēršami;

23.2. iesniedzējs sniedzis nepatiesas ziņas vai dienestam likti šķēršļi reģistra ziņu pārbaudē;

23.3. iesniedzējs nenovērš šo noteikumu 21.punktā minētajā lēmumā norādītos trūkumus lēmumā noteiktajā termiņā.

**V. Izglītības iestādes vai institūcijas svītrošana no reģistra**

24. Reģistra atbildīgā amatpersona var lemt par izglītības iestādes vai institūcijas svītrošanu no reģistra, ja:

24.1. izglītības iestādes dibinātājs vai institūcijas atbildīgā persona ir iesniegusi iesniegumu par izglītības iestādes vai institūcijas slēgšanu (likvidāciju), vai par izglītojošas darbības izbeigšanu;

24.2. dienests ir konstatējis, ka izglītības iestādes vai institūcijas reģistrācijas procesā ir sniegtas nepatiesas vai maldinošas ziņas, kas bijušas par pamatu izglītības iestādes vai institūcijas iekļaušanai reģistrā;

24.3. kompetentas kontroles institūcijas atkārtoti konstatējušas normatīvo aktu pārkāpumus izglītības iestādes vai institūcijas darbībā; par konstatētajiem pārkāpumiem kompetentajai kontroles institūcijai ir pienākums informēt dienestu.

24.4. ir apliecinājums, ka izglītības iestāde vai institūcija savu darbību, t.sk. izglītojošu darbību, vairs neveic (piemēram, tiesas spriedums, publiskos reģistros konstatēts, ka izglītības iestādes dibinātājs, izglītības iestāde vai institūcija ir likvidēta, anulētas visas licences);

24.5. iesniedzējs trīs mēnešu laikā pēc dienesta pieprasījuma nav sniedzis dienesta pieprasīto informāciju.

25. Ja konstatēti būtiski normatīvo aktu pārkāpumi, kas var radīt vai ir radījuši ievērojamas nelabvēlīgas sekas, reģistra atbildīgā amatpersona var lemt par izglītības iestādes vai institūcijas svītrošanu no reģistra. Šādā gadījumā nav nepieciešams konstatēt normatīvo aktu pārkāpumu atkārtotību.

26. Dienests ziņo attiecīgajai pašvaldības būvvaldei par izglītības iestādes vai institūcijas svītrošanu no reģistra.

**VI. Noslēguma jautājumi**

27. Atzīt par spēku zaudējušiem Ministru kabineta 2004.gada 23.novembra noteikumus Nr.965 „[Izglītības iestāžu reģistrācijas kārtība](http://www.likumi.lv/doc.php?id=15524)” (Latvijas Vēstnesis, 2004, 188.nr.; 2005, 24., 111.nr.; 2009, 98.nr.; 2010, 8.nr.).

28. Iesniegumus, kas iesniegti pirms šo noteikumu spēkā stāšanās, izskata atbilstoši normatīvajiem aktiem, kas bija spēkā iesnieguma iesniegšanas dienā. Izglītības iestāžu reģistrācijas apliecības, kas izsniegtas līdz šo noteikumu spēkā stāšanās dienai, ir derīgas arī pēc šo noteikumu stāšanās spēkā.

29. Šie noteikumi attiecībā uz institūciju reģistrāciju stājas spēkā 2015.gada 1.septembrī. Izglītības likumā noteiktu institūciju reģistrs ir Valsts izglītības informācijas sistēmas sastāvdaļa un Izglītības likumā noteiktu institūciju reģistrā iekļautās ziņas publiski pieejamas ar 2016.gada 1.janvāri.

30. Noteikumi stājas spēkā 2015.gada 1.augustā.

Ministru prezidente L.Straujuma

Izglītības un zinātnes ministre M.Seile

Iesniedzējs:

Izglītības un zinātnes ministre M.Seile

Vizē: Valsts sekretāra vietniece –

Izglītības departamenta direktore,

valsts sekretāres pienākumu izpildītāja E.Papule

15.06.2015 16:55

1573

I.Juhņēviča

67358078; Inita.Juhnevica@ikvd.gov.lv

I.J.Mihailovs

67507833; Janis.Mihailovs@ikvd.gov.lv

A.Lasmane

67367202; Agnese.Lasmane@ikvd.gov.lv7